
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	Frumvarp til laga um breytingu á ýmsum lögum (EES-reglur - FuelEU Maritime) 

	Ráðuneyti /verkefnisstjóri
	Umhverfis-, orku- og lofslagsráðuneytið / Innviðaráðuneytið
	Innleiðing EES-gerðar?
	☒ Já
☐ Nei

	Dags.
	 12.11.2025


	A. Úrlausnarefni

	Forsaga máls og tilefni.
Með fyrirhuguðu frumvarpi til breytinga á hafnalögum nr. 61/2003, lögum um varnir gegn mengun hafs og stranda nr. 33/2004, efnalögum nr. 61/2013 og lögum um loftslagsmál nr. 70/2012 er ætlunin að tryggja lagastoð fyrir innleiðingu reglugerðar (ESB) 2023/1805 varðandi notkun endurnýjanlegra orkugjafa og lágkolefniseldsneyti í siglingum. Það skal tekið fram að við ritun þessa áformaskjal hefur ekki enn verið lokið við þýðingu á gerðinni og heiti hennar á íslensku kann því að breytast. 
Reglugerðin er hluti af víðtækari aðgerðarpakka framkvæmdarstjórnar ESB sem miðar að því að draga úr losun GHL um 55% hið minnsta fyrir árið 2030 með 1990 sem viðmiðunarár. Meginmarkmið reglugerðarinnar er að draga úr losun gróðurhúsalofttegunda (GHL) í siglingum í ákveðnum skrefum. Þá kveður reglugerðin á um skyldu farþega- og gámaskipa frá og með árinu 2030 til að nota landtengingar meðan þau liggja í höfn eða aðra tækni án losunar. Reglugerðin tengist og styður þannig við aðrar mikilvægar gerðir á borð við viðskiptakerfi með losunarheimildir (ETS), tilskipun um endurnýjanlega orkugjafa (RED og reglugerð um innviði fyrir óhefðbundið eldsneyti (AFIR).
Hvert er úrlausnarefnið?
Setja þarf ný lagaákvæði í íslensk lög til innleiðingar á reglugerð þessari, þ. á. m. með setningu reglugerðarheimilda og sérstaks sektargerðarákvæðis.  
Að hvaða marki duga gildandi lög og reglur ekki til?
Tæknilegar kröfur um eldsneytisgæði, útreikningsaðferðir, vöktunaráætlanir og ólík hlutverk og ábyrgð stjórnvalda kalla á ýmsar breytingar til að tryggja rétta innleiðingu og framkvæmd. Breytingar á ýmsum lögum eru því nauðsynlegar til að innleiða reglugerð (ESB) 2023/1805 í íslenskan rétt. 

	B. Markmið 

	Stefna hins opinbera á viðkomandi málefnasviði/málaflokki.
EES-samningurinn hefur haft mikilvæg og jákvæð áhrif á íslenskt atvinnulíf og markmið stjórnvalda er að tryggja góða og skilvirka framkvæmd hans. Í Evrópulöggjöf eru öruggar, og umhverfisvænar siglingar hafðar að leiðarljósi ásamt samkeppnishæfni innri markaðar. Samrýmist það markmiðum íslenskra stjórnvalda í málaflokknum. Markmið reglugerðarinnar er að stuðla að notkun á endurnýjanlegri orku og lágkolefnaeldsneyti í siglingum og tryggja að styrkur GHL frá siglingum dragist saman með stigvaxandi hætti. Stefna hins opinbera er að draga úr losun GHL með hagkvæmum og skilvirkum hætti og ná  kolefnishlutleysi eigi síðar en 2040. Auk þess að skapa skilyrði fyrir Ísland að standa við alþjóðlegar skuldbindingar í loftslagsmálum. 

Markmið sem að er stefnt með lagasetningu í ljósi úrlausnarefnis og stefnu stjórnvalda.
Markmið með lagasetningunni er að innleiða með fullnægjandi hætti þau ákvæði reglugerðar (ESB) nr. 2023/1805 sem kalla á lagabreytingu. Ekki verður gengið lengra við innleiðingu en þörf krefur. 


	C. Leiðir

	Ekkert aðhafst - hvaða afleiðingar hefði það?
Samkvæmt samningi um stofnun dómstóls og Eftirlitsstofnunar hefur Eftirlitsstofnun EFTA það hlutverk að fylgjast með því að innleiðing og beiting reglna, sem teknar hafa verið upp í EES-samninginn á fullnægjandi hætti. Ef innleiðing reglugerðar (ESB) fer ekki fram með slíkum hætti getur stofnunin hafið mál vegna ófullnægjandi innleiðingar. Slíku máli getur lyktað með að stofnunin sendi málið til EFTA-dómstólsins.
Önnur úrræði en lagasetning sem metin hafa verið.
Ekki eru önnur úrræði en lagasetning tæk í þessu tilviki
Mögulegar leiðir við lagasetningu.
Mögulegt er að innleiða reglugerð (ESB) 2023/1805 með heildstæðum hætti í lög eða þau ákvæði sérstaklega sem kalla á lagabreytingar. 


	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Horft er til þess að fara síðari leiðina og innleiða ákvæði reglugerðarinnar síðan í heild sinni í landsrétt með stjórnvaldsfyrirmælum. Slíkt veitir stjórnvöldum færi á að gera breytingar sem kunna að verða gerðar á reglugerð (ESB) 2023/1805 á síðari stigum án lagabreytinga, enda séu breytingar ekki þess eðlis að lagabreytinga sé þörf.
Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Reglugerðin kallar á margþættar breytingar á íslenskri löggjöf. Meginbreytingarnar snúa að lögum um loftslagsmál, auk þess sem setja þarf nýjar reglugerðir sem innleiða tæknilegar kröfur reglugerðar 2023/1805. Þá er talin þörf á breytingum á efnalögum nr. 61/2023 til að tryggja viðeigandi viðurlagaheimildir t.a.m. varðandi stjórnvaldssektir. Að auki þarf að uppfæra lög um varnir gegn mengun hafs og stranda sem eru grunnurinn að löggjöf um eftirlit með mengandi starfsemi á hafi til að endurspegla hertar kröfur um eldsneytisgæði og varnir gegn losun GHL frá skipum. Þá liggur fyrir að breyta þarf hafnalögum og uppfæra reglugerð um hafnarríkiseftirlit. Einnig er þörf á skilgreiningu og könnun á ólíkum hlutverkum og ábyrgð Umhverfis- og orkustofnunar og Samgöngustofu eða annarra eftirlitsaðila.
 

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Frumvarpinu er ætlað að uppfylla þjóðréttarlegar skuldbindingar íslenska ríkisins sem leiða af samningnum um Evrópska efnahagssvæðið.

Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.

Er önnur grundvallarlöggjöf sem taka þarf tillit til? 
 Nei.

	F. Samráð

	Hverjir eru helstu hagsmunaaðilar? 
Skipafélög, hafnir- og hafnarsamlög, eldsneytisbirgjar auk Samgöngustofu og Umhverfis- og orkustofnunar og annarra eftirlitsaðila og stofnana sem kunna að tengjast siglingum á hafi. 
Er skörun við stjórnarmálefni annarra ráðuneyta? 
Málið heyrir undir tvö ráðuneyti, IRN og URN.
Samráð sem þegar hefur farið fram.
Samráð hefur farið fram við Samgöngustofu og Umhverfis- og orkustofnun. 
Fyrirhugað samráð.
Áform um lagasetningu og drög að frumvarpi verða kynnt í Samráðsgátt stjórnvalda. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.


	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Já.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Ekki þarf tíma til undirbúnings/aðlögunar fyrir lagabreytingina. Áður en reglugerðin verður innleidd verður gefinn tími til aðlögunar, m.a. með því að setja reglugerðina í Samráðsgátt stjórnvalda. 
Hvaða forsendur þurfa að vera fyrir hendi til að lagasetning beri árangur? 
Til að lagasetning beri árangur þurfa ákvæði laga, að breytingum loknum, og stjórnvaldsfyrirmæla að vera fullnægjandi til innleiðingar á reglugerð (ESB) 2023/1805. Stjórnvöldum ber að tryggja að beiting reglna sé til samræmis við inntak gerðarinnar.
Mælikvarðar á árangur og útkomu.
Eftirlitsstofnun EFTA hefur það hlutverk að tryggja að EFTA-EES ríki (þ.e. Ísland, Noregur og Liechtenstein) innleiði og beiti ákvæðum gerða, sem teknar eru upp í EES-samninginn, með fullnægjandi hætti. Hafi stofnunin ekki athugasemdir við innleiðingu gerðar eða beitingu má telja að íslenska ríkið hafi fullnægt þjóðréttarlegum skuldbindingum sínum.
Hefur verið hugað að því að afla gagna til að meta árangur þegar þar að kemur? 
Með innleiðingu á reglugerð (ESB) 2023/1805 mun skipafélögum bera að halda gögn um orkunotkun í höfnum og orkunotkun við siglingar. Þessi gögn má nota til að meta áhrif gerðarinnar til aukningar á notkun endurnýjanlegs eldsneytis í stað jarðefnaeldsneytis. 

	I. Annað

	Almennt um FuelEU Maritime
Reglugerð Evrópuþingsins og ráðsins (ESB) 2023/2018 um notkun endurnýjanlegs og kolefnislágs eldsneytis í sjóflutningum og um breytingu á tilskipun 2009/16/EB (FuelEU Maritime) er hluti af víðtækum Fit for 55 aðgerðapakka framkvæmdastjórnar ESB sem miðar að því að draga úr losun gróðurhúsalofttegunda um að minnsta kosti 55% fyrir árið 2030 miðað við árið 1990. FuelEU Maritime er snýr að sjóflutningum og setur fram metnaðarfull markmið um að draga úr losun frá skipum og stuðla að aukinni notkun endurnýjanlegra og kolefnislægri orkugjafa. Á það að tryggja að styrkur gróðurhúsalofttegunda frá þeirri orku sem notuð er í sjóflutningum minnki línulega með tímanum og greiða þannig fyrir orkuskiptum í sjóflutningum innan ESB. Er þetta í samræmi við markmið ESB um kolefnishlutleysi fyrir árið 2050. 
Reglugerðin nær til allra skipa yfir 5.000 brúttótonnum, að undanskildum herskipum, fiskiskipum eða skipum til fiskvinnslu, tréskipum með einfaldri smíði, óvélknúnum skipum og skipum í ríkiseigu sem notuð eru í öðrum tilgangi en í viðskiptalegum tilgangi, sem koma til evrópskra hafna, óháð fánaríki þeirra. Þetta víðtæka gildissvið tryggir jöfn samkeppnisskilyrði á markaðnum og kemur í veg fyrir mismunun milli skipafélaga. Meginmarkmið reglugerðarinnar er að draga markvisst úr losun gróðurhúsalofttegunda með stigvaxandi kröfum um lækkun losunar, sem hefst með 2% lækkun árið 2025 og nær allt að 80% lækkun árið 2050.  
Sá aðili sem ber ábyrgð á að framfylgja reglum skv. reglugerð þessari er fyrirtæki (e. company), sem er eigandi skips eða annar aðili sem tekið hefur á sig þær skuldbindingar og ábyrgð sem eigandanum ber, sbr. skilgreiningu í 13.-lið 3. gr. reglugerðarinnar. 
Reglugerð (ESB) 2023/1805 tók gildi í ríkjum Evrópusambandsins 1. janúar 2025. Hún gildir því frá og með þeim tíma fyrir allar siglingar til og frá höfnum í þeim ríkjum. Skipafélögum sem hafa viðkomu í aðildarríkjum ESB ber því nú þegar að uppfylla kröfur gerðarinnar um eftirlit og skýrslugjöf.
Helsta breytingin við það að gerðin verði innleidd hér á landi felst þá í því að Ísland mun ekki lengur teljast til þriðju ríkja samkvæmt gerðinni, en hún á aðeins 50% við í siglingum milli aðildarríkja og þriðju ríkja og Ísland telst sem þriðja ríki þar til gerðin hefur verið innleidd hér á landi. 
Reglugerðin leggur einnig skyldur á sömu skip að tengjast rafmagni í landi (On-Shore Power supply), þar sem það verður mögulegt, frá og með árinu 2030. 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

